**Subspecialiseringsuddannelsen under Dansk Selskab for Obstetrik og Gynækologi (DSOG)**

**Subspecialiseringsuddannelsen er for dig, der er relativ nyuddannet speciallæge i gynækologi obstetrik, og ønsker en formel uddannelse og subspecialeanerkendelse indenfor et af subspecialerne. Uddannelsesforløbet er 2-årigt, sammenstykkes individuelt, og indeholder bl.a. en række kurser, deltagelse i konferencer og mødet, samt et eller flere kliniske udvekslingsophold.**

**Generisk model**

**Definition:** Titlen som subspecialist indenfor et af DSOGs subspecialer indebærer, at ansøger har opnået speciallægeanerkendelse i gynækologi og obstetrik, og i tillæg opnår de af subspecialet definerede kompetencer.

**Formål:** At opnå særlig viden og kompetencer, og højne det faglige niveau for den enkelte speciallæge og afdeling. At øge og/eller tilføje kompetencer internt i afdelingen, samt sikre og forbedre behandlingen af patienter indenfor det givne subspeciale. Derudover stiler uddannelsesforløbet mod at skabe vigtige faglige relationer mellem klinikere og afdelingerne til gavn og værdi for den enkelte læge og afdeling, samt det fremadrettede kliniske arbejde.

**Varighed af subspecialiseringsuddannelsen:** 2 år (med mulighed for individuel forlængelse).

**Hvem kan ansøge og hvornår kan subspecialiseringen påbegyndes?:** Subspecialiseringsuddannelsen er primært møntet på nyuddannede speciallæger og kan påbegyndes, når man har opnået speciallægeanerkendelse og uddannelsesplanen er godkendt.

**Hvordan godkendes ansøgning til opstart af forløb?:** Når ansøgning og uddannelsesplan er godkendt og underskrevet af ansøger, vejleder samt afdelingsledelse/klinik, kan forløbet indsendes til ASU (Arbejdsgruppen for subspeciale under de enkelte subspecialer), der vurderer om forløbet kan påbegyndes.

**Vejledere:** ASU udpeger 1 hovedvejleder, samt 1 co-vejleder/mentor (fra 2 forskellige afdelinger/klinikker) efter indstilling fra ansøger. Uddannelsesforløbet, og dermed hovedvejleder, er som udgangspunkt forankret i afdelingen.

**Uddannelsesplan:** Subspecialiseringsuddannelsen består af en teoretisk og praktisk del. Vægtning defineres af det enkelte subspeciale.

Uddannelsesplanen udfærdiges iht. standardskema med ansøger samt hovedvejleder og skal underskrives af disse, samt afdelingsledelsen. Forløbet kan opstartes umiddelbart herefter, såfremt formalia er i orden.

Ansøgning med uddannelsesplan skal indsendes til ASU mhp. formel godkendelse. Dokumentet indsendes ligeledes til CAS (Centrale arbejdsgruppe vedrørende subspecialisering), når den er godkendt af ASU.

Forløbet evalueres årligt i ASU vha. det til formålet udviklede skema, kopi sendes ligeledes til CAS.

ASU og/eller CAS kan til enhver tid kontaktes af den uddannelsessøgende såvel som vejledere, såfremt uddannelsen ikke forløber planmæssigt.

**Udveksling:** Der kan foregå udveksling på anden gynækologisk obstetrisk afdeling/klinik eller andet speciale, hvis dette er relevant (varighed uger til måneder). I uddannelsesplanen specificeres indhold og varighed afhængig af formål med udvekslingsopholdet.

**Kompetenceopnåelse:** Subspecialiseringen skal medføre et øget fagligt niveau, svarende til kompetenceniveau D/E, og er herved en overbygning på speciallægeuddannelsen. Logbog/dokumentation defineres af det enkelte subspeciale.

**Videnskabelige kompetencer kan fx opnås ved:**

1)Deltagelse i de for uddannelsen relevante møder under DSOG (f.eks. Hindsgavl eller Sandbjerg-guidelinemøder).

2)Deltagelse i andre årsmøder for subspecialet.

3)Fremlæggelse af et emne (f.eks. retningslinje eller instruks) på morgenkonference eller i forbindelse med faglig dag på egen afdeling.

4)Deltagelse i opdatering af lokale VIP´er, instrukser, Journal Club eller lignende.

5)Deltage om muligt som tovholder/co-tovholder i Nationale guidelinearbejdsgruppe. Gennem evidensbaseret tilgang, faglige diskussioner, samt styrkelse af netværk opnås kendskab til et fagspecifikt område.

6)Fremlæggelse af relevante cases i forbindelse med f.eks. konferencer.

7)Fordybelse i individuelt og fagrelevant emne f.eks. peer review.

8)Deltagelse ved/i workshops udbudt af internationale selskaber

**Meritoverførsel:** Der er mulighed for meritoverførelse for allerede opnåede kompetencer eller kliniske ophold. Ansøgning om meritoverførsel vurderes af ASU, evt CAS ved tvivlstilfælde. Derudover er der også mulighed for meritoverførsel af kompetencer, hele eller dele af et subspecialiseringforløb ved et senere ønske om at gennemgå en Expertuddannelse.

**Slutevaluering og godkendelse af subspecialiseringen:** Når ansøger og vejleder/co-vejleder vurderer, at alle kompetencer er opnået, sendes slutrapport ind til ASU, der godkender og indstiller til CAS. CAS godkender formelt og udsteder uddannelsesdiplom.CAS evaluerer løbende uddannelsesmodellen for subspecialisering.

Formel godkendelse og overrækkelse af Diplom foregår til DSOGs Forårsmøde.